Document ID: /roh_data/filtered/fineweb-2-filterrobots_roh.jsonl.gz/33520

En la Gronda Britannia è la chombra dals deputads vegnida schliada da mesanotg per radund tschintg emnas. Ils 12 da december elegian ils Brits in nov parlament.
Il primminister Boris Johnson vul cun questas elecziuns novas schliar la situaziun da pat en la dispita davart il Brexit. Sche quest plan va si è dentant intschert. Malgrà che sia partida conservativa maina en las enquistas, èsi tuttina pussaivel che nagina da las duas partidas grondas survegn la maioritad absoluta.
Ensemen cun la schliaziun dal parlament cumenza en la Gronda Britannia uffizialmain la perioda dal cumbat electoral. Per quel valan reglas severas en connex cun donaziuns a partidas e reclamas.
RR novitads 06:00